梅尧臣
依韵和宋中道见寄
岁在涒滩初别子，子适广平裨郡理。
廉颇台倾有遗址，今逢四方弓久弛。
时不用兵皆乐乡，念我贫居天子庠。
抱经临案空循行，貌垢不洗颜苍苍。
得时少壮相揄扬，独行无侣心浶浪。
肠如辘轳转井床，内饥外寒肤粟芒，
若此煎炒何心肠。王都浩浩多球琅，
怀珉安可争焜煌。旧朋升腾皆俊良，
殁不发语生括囊。巍巍尧舜开明堂，
大调金石来凤皇。鸳鸯戟翼方在梁，
福禄其宜无不臧。已甘老死填沟隍，
殭尸阖棺犹目张。仲尼生世尚徨徨，
岂能强聒争跄跄。未由见子举以觞，
北望大河衣袂攘。牢牛横汉不服箱，
欲往乘车无可当。天驷有星名曰房，
又欲乘马行幽荒。牛虽蹄莹马眼光，
既不我驾路阻长。我怀炳炳何日忘，
半夜揽琴弹履霜。写意缄辞无雁将，
低云作雪正苍茫。